**Šiciem un Zirnei TOP10 1. Viessmann Pasaules kausa posmā**

1. Viessmann Pasaules kausa posms Austrijas pilsētā Insbrukā sestdien, 18. novembrī, sācies ar sieviešu un divnieku ekipāžu sacensībām, kur Latvijai divi TOP10 – Andrim Šicam/Jurim Šicam 7., bet Ullai Zirnei 10. vieta.

Dāmu konkurencē Ullai Zirnei un Elīzai Caucei abām ne pārāk veiksmīgs izvērtās pirmais brauciens, kur attiecīgi 17. un 19. vieta. Otro braucienu ļoti labi veica U. Zirne, kura 17. novembrī Nāciju kausā izcīnīja 3. vietu, kā arī treniņbraucienos pirms sacensībām rādīja labu ātrumu trasē. Viņai braucienā septītais labākais laiks, bet kopvērtējumā 10. vieta posmā, 0.481 sekundes aiz uzvarētājas vācietes Natālijas Geisenbergeres. Sudrabs un bronza vēl divām Vācijas sportistēm – Dajanai Eitbergerei un Tatjanai Hefnerei. Elīzai Caucei otrajā braucienā neizdevās uzlabot savu sniegumu trasē, taču posmā 18. vieta.

Divnieku ekipāžu sacensībās Andrim un Jurim Šiciem neveiksmīgs izvērtās pirmais brauciens, kurā tika pieļautas kļūdas un 13. vieta. Otrajā braucienā brāļiem ļoti labs izdevās trases sākums, kas ļāva beigās sasniegt lielu ātrumu un uzrādīt ceturto laiku braucienā. Kopvērtējumā 7. vieta, 0.632 sekundes aiz vāciešiem Tonija Egerta/Sašas Benekena. Sudrabs itāļiem Ludvigam Rīderam/Patrikam Rastneram, bronza vāciešiem Tobiasam Vendlam/Tobiasam Arltam. Kristenam Putinam/Imantam Marcinkēvičam pirmajā braucienā lielisks sniegums un 6. vieta, taču otrajā braucienā neizdevās pozīciju noturēt un trīspadsmitais laiks. Kopvērtējumā 11. vieta, kas jaunajiem sportistiem ir līdz šim labākais rezultāts Viessmann Pasaules kausa posmos.

Sacensības svētdien, 19. novembrī, turpināsies ar vīriešu braucieniem, kur Latviju pārstāvēs Inārs Kivlenieks, Kristers Aparjods un Riks Kristens Rozītis, un komandu stafeti, ko būs iespējams vērot tiešraidē Lattelecom televīzijā, kanālā Best4Sport TV. Raidlaiki vīriem no 11:10 līdz 13:55 un stafetei no 14:40 līdz 15:45.